

**Агенцијата за заштита на правото на слободен пристап до информации од јавен карактер**

**СПОРЕДБЕНА АНАЛИЗА НА АКТИВНАТА ТРАНСПАРЕНТНОСТ ЗА 2021, 2023 И 2025 ГОДИНА НА ЈАВНИТЕ ПРЕТПРИЈАТИЈА ВО ОПШТИНСКА НАДЛЕЖНОСТ**



**Скопје, април 2025 година**

Методологијата на статистичката квантитативна анализа се потпира на добиени податоци од мониторинзите спроведени во 2021, 2023 и 2025 година.

Од Листата на иматели, за оваа анализа е земен репрезентативен примерок од 21 имател на информации, од досега мониторираните институции, кои се основани и во надлежност на единиците на локалната самоуправа и нивниот индекс на активна транспарентност.

Анализата ја детектира состојбата и успешноста на овие институции во работењето на полето на транспарентност и отчетност кон граѓаните во изминатиот период.

Целта е да се оцени степенот на проактивното информирање на граѓаните, преку објавување на информации од јавен карактер на своите веб страници.

**Клучни наоди по години:**

Најголемите осцилации се бележат кај претпријатијата со високо ниво – некои бележат пад, додека други прават прогресија. Ова упатува на **неконзистентност во одржувањето на стандардите за транспарентност**.

**2021 година**

* **22 претпријатија** имале **многу ниско** ниво на транспарентност
* **5 претпријатија** со **ниско** ниво
* **8 претпријатија** со **средно** ниво
* **3 претпријатија** со **високо** ниво
* Преку мониторинг на веб страните на имателите констатирана е ниска транспарентност, но без значајна процентуална разлика меѓу мониторираните иматели.

**2023 година**

* Забележлив е пораст на **средното ниво** на транспарентност.
* **Високото ниво** бележи **незначителен пад**.
* **Ниската транспарентност** останува доминантна кај дел од имателите.
* Конкретни показатели:
	+ 2 претпријатија ја задржале **високата транспарентност**
	+ 6 претпријатија останале со **средно ниво**
	+ 1 претпријатие останало со **ниско ниво**
	+ 1 претпријатие се вратило од **високо на ниско ниво**, а друго од **високо на средно ниво на транспарентост**

**2025 година**

* Општото ниво на мониторираните иматели се движи кон **средно ниво на транспарентност**
* **4 претпријатија** остануваат со **ниско ниво**
* 1 претпријатие ја **намалило транспарентноста** (недостиг на објавени информации од јавен карактер на веб-страницата)
* 1 претпријатие **три години по ред** одржува **највисоко ниво на транспарентност**
* 1 претпријатие направило **премин од ниско во високо ниво и тоа две години по ред**
* 2 претпријатија остануваат **втора година по ред** со **ниско ниво на транспарентност**

На графичкиот приказ може да се забележи дека сите овие осцилации во работата на институциите се пресликуваат во процентуален скок на индексот на транспарентност и отчетност. Голема разлика се забележува кај имателите со ниско ниво на транспарентност. Само четири иматели сите три години се со ниска транспарентност, додека останатите иматели останале со средно и ниско ниво на транспарентост. Анализата покажува дека имателите треба да вложат повеќе во објавувањето на информациите на своите веб страници, со што ќе покажат отчетност во своето работење, а на тој начин својата работа ќе ја доближат до своите крајни корисници, односно до граѓаните.

Недостигот на објавени информации на веб-страниците (како: извештаи за работа, буџети, јавни набавки, акти и одлуки), **недоволната** или слаба ИКТ поддршка, како и **непостоечката институционализирана пракса** за објавување на информациите од јавен карактер се главните причини за недоволната активна транспареност на јавните претпријатија во надлежност на единиците на локалната самоуправа.

**Препораки за подобрување**

**Институционализирање на транспарентноста**: Воведување на внатрешни процедури и одговорни лица за редовно ажурирање на веб-страниците.
**Техничка и едукативна поддршка** за вработените – обуки за управување со веб-содржини и објавување на информации согласно законските обврски.

**Вклучување на јавноста**: Креирање механизми за повратна информација од граѓаните и мониторинг од граѓански организации.

Сите овие препораки ќе доведат доповрзување на нивото на активната транспарентност со други мерки за отчетност и ефикасност.

**Заклучок**

Иако има позитивни поместувања во целина, напредокот на активната транспарентност е **неконзистентен и фрагментиран**. Потребен е **поинтезивен институционален пристап** кон транспарентноста, со фокус на одржливост, систематичност и отчетност. Јавните претпријатијата треба да ја препознаат транспарентноста како **стратешка компонента за доверба и ефикасност**, а не само како формална обврска.

**Автори:**

**Мелани Ибраими**

**Оливер Серафимовски**